Կենցաղագիտական (ա.)


ԵՕԹԸ ԱՄԵՆԷՆ ՔԱՂԱՔԱՎԱՐԱԿԱՆ ԵԶՐԵՐԸ

	Քաղաքավարական եզրերու տեղին գործածութիւնը մարդկային յա-րաբերութիւններուն վրայ դրական ներգործութիւն կ՚ունենայ։ Երբ տեղ մը պիտի մտնենք եւ դուռը կը բանանք անձ մը ներս հրաւիրելով, մեր ետին գտնուող անձն ալ նոյնը կ՚ընէ մեզի, եւ այսպէս շարունակաբար, բոլորս ալ կը գիտակցինք, թէ իրար յարգելով իրարու մէջ Աստուծոյ պատկերով ստեղծուած մա՛րդը կը գնահատենք։ 
	Եօթը քաղաքավարական եզրեր այս գիտակցութիւնը առաւե՛լ կը խորացնեն մեր մէջ։
	Ա. ԲԱՐԵՒ։ Երբ առտու սուրճ մը գնելու համար սրճարան կը մտնենք, նախքան մեր սուրճը ապսպրելը պէտք է «Բարեւ» ըսենք, որով-հետեւ մարդուն մարդկայնութիւնը նախապատիւ է մեր ապսպրանքէն։ Այս խրատը կ՚անդրանցնի յաճախորդ ու սպասարկող յարաբերութիւնը եւ մեզ քաղաքավար կը դարձնէ։ Նոյն ձեւով նաեւ պէտք է բարեւենք մեր գոր-ծընկերները եւ մեր շէնքին պահակն ու աւելածուն։ 
	Բ. ՀԱՃԻՍ։ Երբ «Հաճիս» կ՚ըսենք, մեր պահանջը խնդրանքի կը վե-րածենք։ Յարգանքով կը մօտենանք մեր դիմացի անձին եւ քաղաքա-վարօրէն կը պարտադրենք, որ ան եւս յարգէ մեզ ու դրականօրէն ար-ձագանգէ մեր խնդրանքին։ Երբեմն կը փորձուինք մեր «Հաճիս»-ը ծաղ-րական շեշտով ըսել։ Զգուշանանք այսպէս ընելէ, որովհետեւ ան դրական անդրադարձ կ՚ունենայ միայն, երբ զայն քաղաքավարօրէն ըսենք։  
Գ. ՇՆՈՐՀԱԿԱԼ ԵՄ։ Չի՛ բաւեր կոշտ ու կոպիտ «Շնորհակալ եմ» ըսելը կամ «Շնորհակալութեան բացիկ» մը ղրկելը։ Նախ պէտք է մի քանի երախտագիտական նախադասութեամբ բացատրենք, թէ ի՛նչ բանին հա-մար շնորհակալութիւն կը յայտնենք։ 
	Դ. ԿԱՐԵԼԻ՞ Է։ Այս հարցումը ամենէն յարգալից արտայայտութ-իւններէն մին է։ Ան արտօնութիւն խնդրելու շեշտով մեր դիմացը գտնուող անձին տրամադրելիութեան հանդէպ մեր սնուցած յարգանքին ցուցանիշը կը դառնայ եւ փոխ-յարաբերութիւնը հեզասահ կը դարձնէ։ Օրինակ՝ երբ ճաշարանին մէջ ճաշ պիտի ապսպրենք, սպասեակին պէտք է ըսենք. «Կարելի՞ է խորոված հաւը ունենալ», փոխան՝ «Ես խորոված հաւը կ՚ու-զեմ»-ի։
	Ե. ՍԻՐՈՎ։ Յանձնարարելի է փոխան «Բարի եկար»-ի (“You’re welcome”) «Սիրով» (“My pleasure”) ըսել։ Այսպիսով ցոյց կու տանք, թէ մեր ծառայութիւնը սիրով կը կատարենք, եւ մեր օգնութիւնը բեռ չէ, այլ՝ ուրախութիւն։ Առաւել՝ լուսարձակը մեր դիմացի անձին վրայէն մեր վրայ կը բերենք, երբ կը հասկցնենք, թէ սիրով կը կատարենք մեզմէ ակնկալ-ւածը։ Հոս պէտք է նաեւ խուսափինք «Հարց չկայ» (“No problem”) արտա-յայտութենէն, որպէսզի այն տպաւորութիւնը չթողունք, թէ հարց կար սա-կայն մենք զայն կ՚անտեսենք։
	Զ. ՆԵՐՈՂ ԵՂԻՐ կամ ԿԸ ՆԵՐԵՍ։ «Ներող եղիր»-ը կամ «Կը ներես»-ը ինքնին ներողամտութիւն խնդրել է։ Ան ցոյց կու տայ, թէ անդրադարձած ենք մեր գործած սխալին եւ զայն սրբագրելու նախաձեռնած։ 
	Է. ԸՆԿԵՐ-ԲԱՐԵԿԱՄ կամ ԴՐԱՑԻ։ Սիրալիրութեան եզրեր են «Ըն-կեր-Բարեկամ»-ը կամ «Դրացի»-ն։ Մարդիկ անցեալին աւելի յաճախ իրար «Ընկեր-Բարեկամ» կամ «Դրացի» կը կոչէին, իսկ եկեղեցիին մէջ՝ «Եղբայր» կամ «Քոյր»։ Այս եզրերը հարազատութիւն եւ մտերմութիւն կը բուրեն։ Երբ այս եզրերը գործածենք՝ զանոնք թէ՛ ըսողները եւ թէ՛ լսողները գոհ կը մնան։ Այս եզրերը բաժանումի պատերը փուլ կը բերեն, հեռաւորութիւնը կը խափանեն եւ համայնական կեանք կը ստեղծեն։ Այս եզրերով բոլորս ալ կ՚ազնուանանք եւ դրական մթնոլորտի մէջ կը յարաբերինք իրարու հետ։ 

Անթիլիաս, 4 մարտ 2026				      Նարեկ արք. Ալեէմէզեան

